Thommessen ble godt tatt imot av ulike kritikere i sin levetid. I forbindelse med en separatutstilling i Kunstnerforbundet i 1958 skrev kunsthistoriker og journalist Øistein Parmann: «For å si det enkelt: Pelle Thommessens malerier har en god virkning. Når jeg nu sitter og skal skrive om dem, mange timer efter at jeg besøkte utstillingen i Kunstnerforbundet, har jeg ingen vanskelighet med å gjenkalle i meg inntrykket av de forskjellige bilder. De lever videre i en.» Maler og kunstkritiker Finn Nielssen skrev i forbindelse med samme utstilling: «Den drømmende malerglede som gjennomstrømmer Pelle Thommessens arbeider er ikke uten intellektuell kontroll. Hun er ingen streng konstruktør, men syns å bruke de enkle billedskapende midler som lett kan påvises i hennes maleri, halvt bevisst og for øvrig ledet av intuisjon.» Nasjonalmuseet (daværende Riksgalleriet) kjøpte etter utstillingen maleriet «Fra Eplehagen».